Source: http://www.europarl.europa.eu/doceo/document/A-8-2019-0129_MT.html
Timestamp: 2019-09-23 18:03:48+00:00
Document Index: 430544

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2018/2192(DEC)
Ċiklu relatat mad-dokument : A8-0129/2019
dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni (ENISA) għas-sena finanzjarja 2017
dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2017
– wara li kkunsidra l-kontijiet annwali finali tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2017,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2017, flimkien mar-risposta tal-Aġenzija(1),
– wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2017 (05825/2019 – C8-0082/2019),
– wara li kkunsidra r-Regolament (UE) Nru 526/2013 tal-Parlament Ewropew u tal-Kunsill tal-21 ta' Mejju 2013 dwar l-Aġenzija Ewropea dwar is-Sigurtà tan-Netwerks u l-Informazzjoni (ENISA) u li jħassar ir-Regolament (KE) Nru 460/2004(5), u b'mod partikolari l-Artikolu 21 tiegħu,
– wara li kkunsidra r-rapport tal-Kumitat għall-Kontroll tal-Baġit (A8-0129/2019),
1. Jagħti l-kwittanza lid-Direttur Eżekuttiv tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għall-implimentazzjoni tal-baġit tal-Aġenzija għas-sena finanzjarja 2017;
dwar l-għeluq tal-kontijiet tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2017
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2017, flimkien mar-risposta tal-Aġenzija(7),
– wara li kkunsidra r-Regolament (UE) Nru 526/2013 tal-Parlament Ewropew u tal-Kunsill tal-21 ta' Mejju 2013 dwar l-Aġenzija Ewropea dwar is-Sigurtà tan-Netwerks u l-Informazzjoni (ENISA) u li jħassar ir-Regolament (KE) Nru 460/2004(11), u b'mod partikolari l-Artikolu 21 tiegħu,
1. Japprova l-għeluq tal-kontijiet tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2017;
2. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2017
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2017,
A. billi, skont id-dikjarazzjoni tad-dħul u l-infiq tagħha(13), il-baġit finali tal-Aġenzija Ewropea dwar is-Sigurtà tan-Netwerks u l-Informazzjoni (l-"Aġenzija") għas-sena finanzjarja 2017 kien ta' EUR 11 175 224,40, li jfisser żieda ta' 1,28 % meta mqabbel mal-2016; billi l-baġit tal-Aġenzija huwa prinċipalment derivat mill-baġit tal-Unjoni;
B. billi l-Qorti tal-Awdituri (il-"Qorti"), fir-rapport tagħha dwar il-kontijiet annwali tal-Aġenzija għas-sena finanzjarja 2017 (ir-"rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Aġenzija huma affidabbli u li t-tranżazzjonijiet ta' bażi huma legali u regolari;
1. Jinnota b'apprezzament li l-isforzi ta' monitoraġġ baġitarju matul is-sena finanzjarja 2017 irriżultaw f'rata ta' implimentazzjoni tal-baġit ta' 99,99 %, li tirrappreżenta żieda ta' 1,52 % meta mqabbla mal-2016; jieħu nota tal-fatt li r-rata ta' eżekuzzjoni tal-approprjazzjonijiet ta' pagament kienet ta' 88,19 %, li tirrappreżenta tnaqqis żgħir ta' 0,99 % meta mqabbla ma' dik tal-2016;
2. Jinnota bi tħassib li l-kanċellazzjonijiet ta' riporti mill-2016 għall-2017 ammontaw għal EUR 90 916, li jirrappreżentaw 9,39 % tal-ammont totali riportat, li juri żieda ta' 3,67 % meta mqabbla mal-2016;
3. Jinnota b'sodisfazzjon li l-Aġenzija tuża ċerti indikaturi ewlenin tal-prestazzjoni biex tivvaluta l-valur miżjud ipprovdut mill-attivitajiet tagħha u ssaħħaħ il-ġestjoni baġitarja tagħha, filwaqt li tiffoka aktar indikaturi kwalitattivi għall-valutazzjoni tal-kisba tal-għanijiet operattivi tagħha u aktar indikaturi kwantitattivi għall-għanijiet amministrattivi tagħha; jinnota, barra minn hekk, li l-indikaturi tal-impatt juru li r-riżultati tal-Aġenzija qabżu l-miri stabbiliti fil-Programm ta' Ħidma tal-2017, fil-qafas tal-Istrateġija ENISA 2016–2020; jistieden lill-Aġenzija tkompli tiżviluppa l-indikaturi ewlenin tal-prestazzjoni sabiex tivvaluta aħjar l-eżitu u l-impatt tal-attivitajiet tagħha, sabiex tikseb parir dwar kif tipprovdi aktar valur miżjud għall-outputs tal-Aġenzija;
4. Jinnota b'apprezzament li, fl-2017, l-Aġenzija bdiet il-proċess li tgħin lill-Istati Membri jimplimentaw id-Direttiva (UE) 2016/1148(14) u li hija ġabret għodda ta' valutazzjoni tas-severità dwar il-ksur tad-data, f'kollaborazzjoni ma' diversi awtoritajiet tal-Istati Membri, sabiex jiġi stabbilit qafas koerenti fil-livell tal-Unjoni;
5. Jinnota barra minn hekk li fl-2017 l-ENISA rċeviet il-Premju ta' Eċċellenza, mill-Ombudsman tal-UE, għall-amministrazzjoni tajba fl-innovazzjoni u t-trasformazzjoni;
6. Jinnota b'apprezzament li l-Aġenzija u ċ-Ċentru Ewropew għall-Iżvilupp ta' Taħriġ Vokazzjonali ffirmaw ftehim dwar il-livell ta' servizz li jippermettilhom jaqsmu l-faċilitajiet tal-konferenzi u l-ispazju għall-ħżin fost sinerġiji oħra;
7. Jinnota li fl-2017 kien sar studju, f'isem il-Kummissjoni, dwar l-evalwazzjoni esterna tal-prestazzjoni tal-Aġenzija matul il-perjodu 2013-2016; jistieden lill-Aġenzija tirrapporta lill-awtorità ta' kwittanza dwar ir-riżultat ta' dan l-istudju u l-azzjonijiet rispettivi meħuda bħala segwitu għal kwalunkwe rakkomandazzjoni;
8. Jinnota bi tħassib li, fil-31 ta' Diċembru 2017, it-tabella tal-persunal kienet eżegwita biss fil-livell ta' 87,5 %, bil-ħatra ta' 42 aġent temporanju mit-48 aġent temporanju awtorizzati skont il-baġit tal-Unjoni (imqabbla ma' 48 post awtorizzati fl-2016); jinnota li, barra minn hekk, 29 aġent kuntrattwali u tliet esperti nazzjonali sekondati kienu qed jaħdmu għall-Aġenzija fl-2017;
9. Jinnota li l-Aġenzija adottat politika dwar il-protezzjoni tad-dinjità tal-persuna u l-prevenzjoni tal-fastidju; jirrikonoxxi li organizzat sessjonijiet ta' taħriġ u ppermettiet konsulenza kunfidenzjali;
10. Jinnota mir-rapport tal-Qorti li, fl-2016, l-Aġenzija ttrasferiet tmien membri addizzjonali tal-persunal għal Ateni, u b'hekk l-għadd ta' membri tal-persunal f'Heraklion naqas għal erbatax; jinnota li, skont l-Aġenzija, fi tmiem l-2017, dak l-għadd kompla jonqos għal 11-il membru tal-persunal; jenfasizza l-fatt li, skont ir-Rapport tal-Qorti tal-2013, aktarx l-ispejjeż jistgħu jitnaqqsu aktar jekk il-persunal kollu jiġi ċentralizzat f'post wieħed; jistieden lill-Aġenzija tirrapporta lill-awtorità ta' kwittanza dwar kwalunkwe miżura possibbli biex tiġi indirizzata s-sitwazzjoni;
11. Jinnota bi tħassib li l-Aġenzija ssibha diffiċli li tirrekluta, tattira u żżomm persunal ikkwalifikat b'mod xieraq, prinċipalment minħabba t-tipi ta' postijiet li qegħdin jiġu offruti (aġenti kuntrattwali) u l-fattur koeffiċjenti ta' korrezzjoni baxx li japplika għas-salarji għall-impjegati tal-Aġenzija fil-Greċja;
12. Jilqa' s-suġġeriment tal-Qorti li l-avviżi ta' postijiet battala jiġu ppubblikati wkoll fuq is-sit web tal-Uffiċċju Ewropew għas-Selezzjoni tal-Persunal sabiex tiżdied il-pubbliċità; jifhem it-tħassib tal-Aġenzija f'dak li jikkonċerna l-ispejjeż tat-traduzzjoni;
13. Jiddispjaċih li, kif indikat il-Qorti, il-proċess tat-trasferiment għall-uffiċjal tal-kontabbiltà l-ġdid tal-Aġenzija twettaq b'mod mhux xieraq, b'mod partikolari minħabba li ma kien hemm l-ebda rapport ta' trasferiment mibgħut lill-kontabilist il-ġdid; jinnota mir-risposta tal-Aġenzija li saru laqgħat informali sabiex jiġi trasferit l-għarfien u li l-Aġenzija se timplimenta azzjonijiet korrettivi biex fil-ġejjieni tiżgura t-trasferiment adegwat lejn persunal ġdid; jistieden lill-Aġenzija tirrapporta lura lill-awtorità ta' kwittanza dwar l-implimentazzjoni tal-azzjonijiet korrettivi;
14. Jinnota l-miżuri eżistenti tal-Aġenzija u l-isforzi kontinwi biex jiġu żgurati t-trasparenza, il-prevenzjoni u l-ġestjoni tal-kunflitti ta' interess, u l-protezzjoni tal-informaturi; jirrimarka bi tħassib, madankollu, li s-CVs tad-direttur eżekuttiv u tal-President tal-Bord tat-Tmexxija biss huma ppubblikati fuq is-sit web tagħha, u barra minn hekk, li l-Aġenzija tippubblika biss id-dikjarazzjoni tal-kunflitti ta' interess tad-direttur eżekuttiv fuq is-sit web tagħha, iżda mhux tal-membri l-oħra tal-maniġment superjuri; jistieden lill-Aġenzija tippubblika s-CVs tal-membri kollha tal-Bord tat-Tmexxija u d-dikjarazzjonijiet tal-kunflitti ta' interess tal-maniġment superjuri tagħha u tirrapporta lill-awtorità ta' kwittanza dwar il-miżuri meħuda f'dan ir-rigward;
15. Jinnota bi tħassib li, għall-kuntrarju tal-maġġoranza tal-aġenziji oħra, l-Aġenzija ma wettqitx analiżi komprensiva tal-impatt probabbli tad-deċiżjoni tar-Renju Unit li joħroġ mill-Unjoni Ewropea fuq l-organizzazzjoni, l-operazzjonijiet u l-kontijiet tagħha; jinnota mir-risposta tal-Aġenzija li rrevediet xi wħud mill-proċessi interni rilevanti tagħha f'dak ir-rigward; jistieden lill-Aġenzija tirrapporta lill-awtorità ta' kwittanza dwar il-miżuri meħuda biex timmitiga kwalunkwe riskju involut;
16. Jinnota l-isforzi moderati tal-Aġenzija biex tiżgura post tax-xogħol kosteffikaċi u li ma jagħmilx ħsara lill-ambjent; jirrimarka li l-Aġenzija ma għandha l-ebda miżura addizzjonali fis-seħħ biex tnaqqas jew tinnewtralizza l-emissjonijiet tas-CO2;
17. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' ...2019(15) dwar il-prestazzjoni, il-ġestjoni finanzjarja u l-kontroll tal-aġenziji.
ĠU C 434, 30.11.2018, p. 79.
ĠU C 116/05, 28.03.2018, p 20.
Id-Direttiva (UE) 2016/1148 tal-Parlament Ewropew u tal-Kunsill tas-6 ta' Lulju 2016 dwar miżuri għal livell għoli komuni ta' sigurtà tan-netwerks u tas-sistemi tal-informazzjoni madwar l-Unjoni. ĠU L 194, 19.7.2016, p. 1.